CELEX: 62020TN0393
Language: mt
Date: 2020-06-23 00:00:00
Title: Kawża T-393/20: Rikors ippreżentat fit-23 ta’ Ġunju 2020 – Front Polisario vs Il-Kunsill

24.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 279/48
            
         
      Rikors ippreżentat fit-23 ta’ Ġunju 2020 – Front Polisario vs Il-Kunsill
      (Kawża T-393/20)
      (2020/C 279/62)
      Lingwa tal-kawża: il-Franċiż
      
         Partijiet
      
      
         Rikorrent: Front populaire pour la libération de la Saguia el Hamra et du Rio de Oro (Front Polisario) (rappreżentant: G. Devers, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara r-rikors tiegħu ammissibbli;
               
            
                  —
               
               
                  tannulla d-deċiżjoni kkontestata;
               
            
                  —
               
               
                  tikkundanna lill-Kunsill għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu kontra d-Deċiżjoni tal-Kunsill (UE) 2020/462 tal-20 ta’ Frar 2020 dwar il-pożizzjoni li għandha tittieħed, f’isem l-Unjoni Ewropea, fil-Kumitat ta’ Assoċjazzjoni stabbilit permezz tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, dwar l-iskambju ta’ informazzjoni biex jiġi evalwat l-impatt tal-Ftehim fil-forma ta’ Skambju ta’ Ittri li jemenda dak il-Ftehim (ĠU 2020, L 99, p. 13), ir-rikorrent jinvoka motiv uniku, ibbażat fuq in-nuqqas ta’ bażi legali tal-imsemmija deċiżjoni minħabba l-illegalità tad-Deċiżjoni 2019/217. Dan il-motiv huwa maqsum f’għaxar partijiet.
      
                  1.
               
               
                  L-ewwel parti, ibbażata fuq in-nuqqas ta’ kompetenza tal-Kunsill sabiex jadotta d-deċiżjoni kkontestata, sa fejn l-Unjoni u r-Renju tal-Marokk ma għandhomx il-kompetenza sabiex jikkonkludu ftehim internazzjonali applikabbli għas-Saħara tal-Punent, minflok il-poplu tas-Saħara, irrappreżentat mill-Front Polisario.
               
            
                  2.
               
               
                  It-tieni parti, ibbażata fuq in-nuqqas ta’ twettiq tal-obbligu ta’ eżami tal-kwistjoni tar-rispett tad-drittijiet fundamentali u tad-dritt uminatarju internazzjonali sa fejn il-Kunsill ma eżaminax din il-kwistjoni qabel l-adozzjoni tad-deċiżjoni kkontestata.
               
            
                  3.
               
               
                  It-tielet parti, ibbażata fuq il-ksur mill-Kunsill tal-obbligu tiegħu ta’ eżekuzzjoni tas-sentenzi tal-Qorti tal-Ġustizzja sa fejn id-deċiżjoni kkontestata tinjora l-motivi tas-sentenza tas-27 ta’ Frar 2018, Western Sahara Campaign UK (C-266/16, EU:C:2018:118).
               
            
                  4.
               
               
                  Ir-raba’ parti, ibbażata fuq il-ksur tal-prinċipji u tal-valuri li jiggwidaw l-azzjoni tal-Unjoni fix-xena internazzjonali, peress li:
                  
                              —
                           
                           
                              l-ewwel nett, bi ksur tad-dritt tal-popli għar-rispett tal-unità nazzjonali tagħhom, id-Deċiżjoni 2019/217 tiċħad l-eżistenza tal-poplu tas-Saħara billi tissostitwixxi għalih il-kliem “popolazzjonijiet ikkonċernati”;
                           
                        
                              —
                           
                           
                              it-tieni nett, bi ksur tad-dritt tal-popli li jiddisponu liberament mir-riżorsi naturali tagħhom id-Deċiżjoni 2019/217 tikkonkludi ftehim internazzjonali li jorganizza, mingħajr il-kunsens tal-poplu tas-Saħara, l-isfruttament tar-riżorsi tiegħu;
                           
                        
                              —
                           
                           
                              it-tielet nett, id-Deċiżjoni 2019/217 tikkonkludi ftehim internazzjonali applikabbli għas-Saħara tal-Punent okkupata, mar-Renju tal-Marokk, fil-kuntest tal-politika annessjonista tiegħu fir-rigward tat-territorju, u ksur sistematiku tad-drittijiet fundamentali li ż-żamma ta’ din il-politika teżiġi.
                           
                        
            
                  5.
               
               
                  Il-ħames parti, ibbażata fuq il-prinċipju ta’ protezzjoni tal-aspettattivi leġittimi, sa fejn id-deċiżjoni kkontestata hija kuntrarja għad-dikjarazzjonijiet tal-Unjoni li, b’mod ripetut, dejjem sostniet in-neċessità li jiġu osservati l-prinċipji ta’ awtodeterminazzjoni u tal-effett relattiv tat-Trattati.
               
            
                  6.
               
               
                  Is-sitt parti, ibbażata fuq l-applikazzjoni żbaljata tal-prinċipju ta’ proporzjonalità, peress li, fid-dawl tal-istatus separat u distint tas-Saħara tal-Punent, tan-natura mhux tanġibbli tad-dritt ta’ awtodeterminazzjoni u tal-kwalità ta’ suġġett terz tal-poplu tas-Saħara, il-Kunsill ma kellux jistabbilixxi rapport ta’ proporzjonalità bejn allegati vantaġġi għall-ekonomija ta’ dan it-territorju li jirriżultaw mill-għoti ta’ preferenzi li jegħlbu l-iżvantaġġi, bħall-użu estensiv tar-riżorsi naturali u b’mod partikolari reżervi ta’ ilma taħt l-art.
               
            
                  7.
               
               
                  Is-seba’ parti, ibbażata fuq il-ksur tad-dritt ta’ awtodeterminazzjoni, peress li:
                  
                              —
                           
                           
                              l-ewwel nett, bl-użu tal-kliem “popolazzjonijiet ikkonċernati”, id-Deċiżjoni 2019/217 u l-ftehim konkluż permezz tagħha jċaħħdu l-unità nazzjonali tal-poplu tas-Saħara bħala suġġett tad-dritt ta’ awtodeterminazzjoni;
                           
                        
                              —
                           
                           
                              it-tieni nett, filwaqt li l-ftehim emendatorju, konkluż permezz tagħha, jorganizza l-esportazzjoni tar-riżorsi naturali tagħha lejn l-Unjoni, li jkunu ddefiniti li huma ta’ oriġini Marokkina, id-Deċiżjoni 2019/217 tiċħad, fil-prinċipju tagħha stess, id-drittijiet sovrani tal-poplu tas-Saħara fuq ir-riżorsi naturali tiegħu u ċċaħdu mill-mezzi tal-għajxien tiegħu;
                           
                        
                              —
                           
                           
                              it-tielet nett, fir-rigward tal-komponent territorjali tad-dritt ta’ awtodeterminazzjoni, minn naħa, bil-konklużjoni, mar-Renju tal-Marokk, ta’ ftehim internazzjonali applikabbli għall-parti tas-Saħara tal-Punent li tinsab taħt okkupazzjoni Marokkina, id-Deċiżjoni 2019/217 tippreġudika d-dritt tal-poplu tas-Saħara għar-rispett tal-integrità territorjali tat-territorju nazzjonali tiegħu, peress li hija tiċħad l-istatus separat u distint tal-imsemmi territorju u tapprova l-qsim illegali tiegħu bil-“Ħajt” Marokkin. Min-naħa l-oħra, peress li jiddefinixxi prodotti li ġejjin mis-Saħara tal-Punent bħala li joriġinaw mill-Marokk, il-ftehim konkluż bid-Deċiżjoni 2019/217 jikkostitwixxi ksur tal-istatus separat u distint tas-Saħara tal-Punent, peress li għandu l-effett li jaħbi r-reali pajjiż ta’ oriġini ta’ dawn il-prodotti.
                           
                        
            
                  8.
               
               
                  It-tmien parti, ibbażata fuq il-ksur tal-prinċipju tal-effett relattiv tat-Trattati, peress li, bl-użu tal-kliem “popolazzjonijiet ikkonċernati”, id-Deċiżjoni 2019/217 u l-ftehim konkluż permezz tagħha jċaħħdu l-eżistenza tal-poplu tas-Saħara, irrappreżentat mill-Front Polisario, bħala suġġett terz fir-relazzjonijiet bejn l-UE u l-Marokk u timponi fuqu obbligi internazzjonali fir-rigward tat-territorju tiegħu u tar-riżorsi naturali tiegħu, mingħajr il-kunsens tiegħu.
               
            
                  9.
               
               
                  Id-disa’ parti, ibbażata fuq il-ksur tad-dritt umanitarju internazzjonali u d-dritt kriminali internazzjonali, peress li:
                  
                              —
                           
                           
                              l-ewwel nett, id-Deċiżjoni 2019/217 tikkonkludi ftehim internazzjonali applikabbli għas-Saħara tal-Punent filwaqt li l-forzi Marokkini ta’ okkupazzjoni ma għandhomx il-ius tractatus fir-rigward ta’ dan it-territorju u huma pprojbiti milli jisfruttaw ir-riżorsi naturali;
                           
                        
                              —
                           
                           
                              it-tieni nett, bl-użu tal-kliem “popolazzjonijiet ikkonċernati”, li għandu l-effett li jinkludi l-abitanti Marokkini bbażati fit-territorju okkupat tas-Saħara, id-Deċiżjoni 2019/217 u l-ftehim konkluż permezz tagħha jappoġġjaw u japprovaw it-trasferiment ta’ popolazzjonijiet imwettaq mir-Renju tal-Marokk bi ksur gravi tas-sitt paragrafu tal-Artikolu 49 tar-Raba’ Konvenjoni ta’ Genève u tal-Artikolu 8(2)(b)(viii) tal-Istatut tal-Qorti Kriminali Internazzjonali;
                           
                        
                              —
                           
                           
                              it-tielet nett, bl-għoti ta’ preferenzi tariffarji għall-prodotti “Marokkini” li joriġinaw mis-Saħara tal-Punent, id-Deċiżjoni 2019/217 toħloq inċentiv għall-abitanti Marokkini sabiex jistabbilixxu ruħhom b’mod permanenti fit-territorju okkupat sabiex jieħdu vantaġġ mill-benefiċċji li nħolqu mill-ftehim emendatorju, bi ksur gravi tad-dispożizzjonijiet imsemmija iktar ’il fuq.
                           
                        
            
                  10.
               
               
                  L-għaxar parti, ibbażata fuq il-ksur tal-obbligi tal-Unjoni skont id-dritt tar-responsabbiltà internazzjonali, sa fejn, bil-konklużjoni ta’ ftehim internazzjonali, mar-Renju tal-Marokk, applikabbli għas-Saħara tal-Punent, id-Deċiżjoni 2019/217 tapprova l-ksur gravi tad-dritt internazzjonali mwettaq mill-forzi Marokkini ta’ okkupazzjoni kontra l-poplu tas-Saħara, filwaqt li toffri għajnuna u assistenza għaż-żamma tas-sitwazzjoni li tirriżulta minn dan il-ksur.